Document ID: 31993R0125

NEUVOSTON ASETUS (ETY) N:o 125/93,
annettu 18 päivänä tammikuuta 1993,
naudanliha-alan yhteisestä markkinajärjestelystä annetun asetuksen (ETY) N:o 805/68 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
asetusta (ETY) N:o 805/68(3) on muutettu perustavalla tavalla asetuksella (ETY) N:o 2066/92(4) naudanlihan tuottajille maksettavia palkkioita koskevien järjestelmien osalta; jotkin erityisongelmat ovat kuitenkin yhä ratkaisematta,
asetuksessa (ETY) N:o 2066/92 säädetään kausiporrastuspalkkiosta; vaara, että teurastuskaudella teurastetaan liian suuri määrä eläimiä, koskee todellisuudessa vain härkiä; kausiporrastusta teurastuksessa olisi näin ollen kannustettava vain tämäntyyppisten nautaeläinten kohdalla ja mahdollistettava siten kasvattajien palkkiot useissa jäsenvaltioissa,
tähän asti emolehmäpalkkiojärjestelmä on ollut rajoitettu niiden tilojen osalta, joilla on lypsykarjaa sekä emolehmiä, pientuottajiin, joiden yksikkökohtainen viitemäärä on enintään 60 000 kilogrammaa maitoa; pientuottajiin tai keskikokoisiin tuottajiin, joiden viitemäärä on yli 60 000 kilogrammaa ja joilla on emolehmiä mutta jotka eivät saa palkkiota, joudutaan soveltamaan hinnanalennusta vuodesta 1993 alkaen; sen vuoksi maidontuotantoa koskevaa viitemäärää olisi korotettava,
jotta nämä pientuottajat voisivat kehittää tilaansa, tämän edun saamiseen liittyvä kymmenen eläimen rajoitus olisi poistettava,
olisi perustettava emolehmäpalkkion lisäoikeuksia ja jaettava ne jäsenvaltioiden kesken, jotta kyseiset tuottajat voisivat kansallisten varantojen perusteella vahvistaa tuottajakohtaisen enimmäismäärän tai lisätä palkkio-oikeuksiensa määrää tilallaan tietyn ajanjakson ajan olleiden emolehmien lukumäärän perusteella,
olisi määritettävä lisäoikeuksien kokonaismäärä erityisesti viimeisimpien saatavilla olevien naudanlihan tuotantoa ja emolehmäpalkkiohakemuksia koskevien tilastojen perusteella, ottaen kuitenkin samalla huomioon erityistilanteet,
naudanliha-alan tuotannossa ympäristönsuojelusta on tullut tärkeä tekijä, joka olisi otettava huomioon; tämän vuoksi jäsenvaltioilla olisi oltava mahdollisuus rajoittaa emolehmäpalkkiojärjestelmän maksuja tai lakkauttaa ne, jos kyseinen tuottaja ei ole täysin noudattanut jäsenvaltioiden vahvistamia sääntöjä ympäristökysymyksissä, jollei suhteellisuusperiaatteen noudattamisesta muuta johdu, ja
uudistuksen yhteydessä emolehmästä annettu määritelmä jättää järjestelmän ulkopuolelle tuottajat, joiden emolehmät eivät kuulu johonkin lihakarjarotuun; uuden järjestelmän soveltamisen helpottamiseksi olisi säädettävä mahdollisuudesta poiketa tästä määritelmästä Saksan uusien alueiden (Länder) tuottajien kohdalla,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 805/68 seuraavasti:
1) Korvataan 4 c artiklan ilmaukset 'sonnien` ja 'sonnilta` ilmauksilla 'kuohittujen sonnien` ja 'kuohitulta sonnilta`.
2) Korvataan 4 d artiklan 5 kohdan ensimmäinen alakohta seuraavasti:
"Palkkiota myönnetään tuottajalle, joka ei toimita tilansa maitoa eikä maitotuotteita hakemuksen jättöpäivää seuraavien kahdentoista kuukauden aikana ja joka pitää vähintään palkkiohakemuksessa olevaa määrää emolehmiä yhtäjaksoisesti vähintään hakemuksen jättöpäivää seuraavien kuuden kuukauden ajan."
3) Korvataan 4 d artiklan 6 kohdan ensimmäinen ja toinen alakohta seuraavasti:
"Palkkiota myönnetään myös tuottajalle, joka toimittaa maitoa tai maitotuotteita ja jonka asetuksen (ETY) N:o 804/68(1) 5 c artiklassa tarkoitettu tuottajakohtainen viitemäärä on enintään 120 000 kilogrammaa, jos tämä pitää vähintään palkkiohakemuksessa olevaa määrää emolehmiä yhtäjaksoisesti vähintään akemuksen jättöpäivää seuraavien kuuden kuukauden ajan.
Kansallisia varantoja täydennetään emolehmäpalkkion lisäoikeuksilla. Näiden oikeuksien kokonaismäärä jaetaan jäsenvaltioiden kesken keskimääräisen naudanlihan tuotannon perusteella ja etenkin hyväksyttävien emolehmäpalkkiohakemusten perusteella, kuten liitteessä II esitetään.
Lisäoikeudet kansallisiin varantoihin myönnetään ensisijaisesti maidontuottajille, jotka ovat niihin oikeutettuja tai joiden oikeuksia lisätään ensimmäistä kertaa ensimmäisen alakohdan mukaisesti, jotka noudattavat tämän asetuksen säännöksiä, jotka tammikuun 1 päivänä 1993 kasvattavat tilallaan palkkioihin oikeutettuja lehmiä ja pitävät niitä siellä vähintään kuusi kuukautta. Tästä lisäkiintiöstä jäävä osa, jota ei myönnetä näille tuottajille, voidaan jakaa kansallisen varannon käyttöä koskevien tavanomaisten perusteiden mukaisesti. Jos myönnettävien lisäoikeuksien määrä on suurempi kuin liitteen II nojalla käytettävissä olevien lisäoikeuksien määrä, kyseinen jäsenvaltio voi vähentää lisäoikeushakemuksia tässä suhteessa tai antaa etusijan tietyille tuottajille määritettävien puolueettomien perusteiden mukaisesti.
Myönnettäessä summia tuottajille, joilla aikaisemmin edellytettiin olevan korkeintaan kymmenen palkkioihin oikeutettua lehmää, otetaan huomioon kaikki näiden tuottajien 4 d artiklan 2 kohdan mukaisesti vahvistamat kiintiöiden myöntämisperusteet. Kyseisessä 2 kohdassa määrättyä vähennystä sovelletaan samalla tavoin vahvistettuihin kattoihin ja kattojen korotuksiin edellisen alakohdan mukaisesti.
(1) EYVL N:o L 148, 28.6.1968, s. 13."
4) Lisätään 4 d artiklaan 7 a kohta seuraavasti:
"7a. Jäsenvaltiot voivat soveltaa aiheellisia, paikallisen erityistilanteen mukaisia ympäristönsuojelutoimenpiteitä mailla, joilla on kasvatettu palkkioon oikeutettuja emolehmiä. Tätä mahdollisuutta käyttävien jäsenvaltioiden on vahvistettava aiheelliset rangaistusseuraamukset suhteessa mainittujen toimenpiteiden noudattamatta jättämisestä aiheutuvien ekologisten vaikutusten vakavuuteen. Näihin rangaistusseuraamuksiin voi sisältyä palkkioon liittyvien etujen vähennys tai tarvittaessa lakkauttaminen. Jäsenvaltioiden on ilmoitettava komissiolle tämän säännöksen soveltamiseksi toteuttamistaan toimenpiteistä."
5) Lisätään 4 k artiklan 1 kohtaan d alakohta seuraavasti:
"d) Saksa voi uuden emolehmäpalkkiojärjestelmän kolmen ensimmäisen soveltamisvuoden aikana säätää tämän palkkion myöntämisestä myös muille kuin 4 a artiklassa säädetyssä emolehmän määritelmässä tarkoitetuille lehmille sillä edellytyksellä, että ne risteytetään lihakarjarotuun kuuluvien sonnien kanssa ja että ne kuuluvat samaan karjaan lihantuotantotarkoituksessa pidettävien vasikoiden kanssa."
6) Lisätään tämän asetuksen liitteenä oleva liite II.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 1993 lukuun ottamatta 1 artiklan 4 alakohtaa, jota sovelletaan voimaantulopäivästä alkaen.
Kuitenkin jäsenvaltioissa, joissa ennen tämän asetuksen voimaantuloa sovellettiin kausiporrastuspalkkiota asetuksen (ETY) N:o 805/68, sellaisena kuin se on muutettuna asetuksella (ETY) N:o 2066/92, 4 c artiklan mukaisesti, sovelletaan edellä mainittua 4 c artiklaa kyseisessä muodossaan myönnettäessä palkkioita vuodeksi 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä tammikuuta 1993.

Labels: 17
6